Copyright: Copyright ® 1993-1996 Amebis d.o.o.


Vsebina

Dobrodošli v navodilih programa ASP. V teh navodilih boste lahko dobili vse potrebne podatke za uporabo programa.

Izbirate lahko med naslednjimi poglavji:

Kako začeti z delom

Slovar pojmov

Glavna izbira

Zbirke

Urejanje

Nastavitve

Navodila

Uporaba programa

Možna obvestila

Obvestila pri prenosu zbirke

Obvestila pri delu s programom

Uporaba navodil

Informacije in vzdrževanje

Vsa zaščitena imena, ki se pojavljajo v tej pomoči oz. programu ASP, so last njihovih lastnikov.

— • —


Izberi zbirko

V dialogu za izbiro zbirke lahko izberete zbirko, s katero želite delati. Program napiše seznam zbirk, ki so v tem trenutku dostopne. Zbirko izberete tako, da z miško dvakrat pritisnete levo tipko na njej.

Program ASP vam sicer omogoča, da devet zbirk, ki ste jih nazadnje uporabljali, izberete kar neposredno v izbiri (Izbiranje zbirke).

To možnost boste potrebovali šele, ko boste imeli več zbirk (npr. več slovarjev). Dokler imate le eno zbirko, se bo ta vsakič avtomatsko naložila.

Če zbirke ni v seznamu, je pa že prenesena na disk, jo lahko poiščete s pomočjo možnosti "Druge zbirke", ki je na začetku seznama. Ta možnost odpre novo okno (standardni dialog za odpiranje datotek v okolju Windows), s katerim lahko neposredno poveste ime datoteke z zbirko. Zbirke imajo končnico ".ASP". Na ta način izbrano zbirko bo program za naslednjič uvrstil v seznam zbirk. Na ta način lahko dodate zbirke, ki niso zaščitene pred prepisovanjem, npr. predstavitvene verzije slovarjev ali nekatere krajše zbirke, ki so namenjene predstavitvi programa ASP.

— • —


Izbiranje zbirke

V izbiri Zbirke je seznam zadnjih uporabljenih zbirk. S tem ko jo izberete v izbiri, vam jo odpre.

Če zbirke ni v seznamu, jo lahko dobite s pomočjo možnosti Izberi zbirko v izbiri Zbirke.

To možnost boste potrebovali šele, ko boste imeli več zbirk (npr. več slovarjev). Dokler imate le eno zbirko, se bo ta vsakič avtomatsko naložila.

— • —


Dodaj zbirko

Z uporabo te možnosti lahko prenesete podatkovno zbirko, ki jo želite uporabljati v programu ASP, na trdi disk in jo pripravite za delo. Podatkovne zbirke so nujno potrebni del programa; program brez njih sicer deluje, vendar ga ne morete uporabiti za nič koristnega. Program postane resnično uporaben šele, ko prenesete prvo zbirko, pri čemer je zbirka lahko slovar, enciklopedija, imenik... Z uporabo te možnosti morate prenesti zbirko na disk, da ga boste lahko začeli uporabljati.

Opozorilo: Zbirke so zaščitene proti kopiranju, zato morate pri prenosu vedno uporabiti originalno disketo.

Zbirka je na disketah, označenih z imeni "ZBIRKA Y/X" (ali tudi "ZBIRKA Y"), kjer je Y zaporedna številka diskete in X število vseh disket z zbirko. Pri kratkih zbirkah je lahko zbirka kar na isti disketi kot program. Najprej morate vstaviti disketo z oznako "ZBIRKA 1/X" (oz. "ZBIRKA 1"). Ta disketa je lahko ista kot disketa s programom ASP. Pri prenosu program od vas zahteva, da vpišete izvor (s katere disketne enote želite prenesti zbirko), imenik na trdem disku, na katerega naj program shrani slovar, kodo za prenos in ime skupine ikon, v katero naj naredi ikono za slovar (če ikone ne želite, pustite ime skupine prazno).

Če zbirko prenašate prvič, bo program zahteval, da vpišete svoje ime. Ime mora biti dolgo vsaj pet znakov. Tega imena ne boste mogli več spremeniti - zbirka bo z njim za vedno označena. Da ne bi prišlo do napake pri vpisu imena, bo program od vas zahteval še potrditev. Če bo program poznal vaše ime že od prejšnje zbirke, bo uporabil le tega in od vas zahteval le potrditev (seveda pa lahko pri potrditvi ime zavrnete in vnesete novo ime).

Med prepisovanjem vam program napiše dialog Prepisovanje, ki kaže delež prepisane zbirke.

— • —


Dodaj predstavitveno zbirko

Da bi vam predstavili različne možnosti programa ASP, smo vam pripravili predstavitvene zbirke. To so predstavitvene različice zbirk, ki jih lahko kupite, ali pa določene podatkovne zbirke, ki smo jih dali v prosto uporabo.

Predstavitvene zbirke so v posebnih datotekah s končnico .KAZ. Te datoteke so lahko na disketah s komercialnimi zbirkami (v primeru, da je na prenosnih disketah ostal prazen prostor, ki smo ga s tem zapolnili), na posebnih predstavitvenih disketah, na disketah, ki so priložene nekaterim revijam, ali na elektronskih oglasnih deskah (BBS). Prenos predstavitvenih zbirk poteka tako, da programu poveste, kje so in na kateri imenik na trdem disku naj jih prepiše. Program hkrati prenese vse predstavitvene zbirke, ki so na določenem imeniku, pri čemer pazi, da vedno uporabi novejšo verzijo zbirk.

Med prepisovanjem vam program napiše dialog Prepisovanje, ki kaže delež prepisane zbirke (oz. zbirk).

— • —


Vpis uporabnikovega imena

Pri prenosu vsake zbirke morate obvezno vnesti svoje ime, s katerim bo program označil zbirko. Če imena ne boste vnesli, bo program prekinil dodajanje zbirke.

Če bo program lahko ugotovil vaše ime na drug način (npr. s pomočjo kakšne že prej prenesene zbirke), bo šel neposredno v potrditev imena. Če potrditev zavrnete, boste lahko normalno vnesli ime.

Ime mora biti dolgo vsaj pet črk. Ker imena ne boste mogli več spremeniti, bo program od vas zahteval še potrditev.

Če boste zavrnili vpis imena, bo program prekinil dodajanje zbirke.

— • —


Potrditev uporabnikovega imena

Pri prvem prenosu zbirke na disk bo program označil zbirko z vašim imenom. Ker tega imena ni mogoče več spremeniti, program v tem dialogu od vas zahteva še potrditev imena.

Če potrditev zavrnete, boste ponovno prišli v dialog Vpis uporabnikovega imena, kjer boste ime lahko popravili.

— • —


Prepisovanje

Med prepisovanjem zbirke na disk, vam program napiše dialog, ki kaže, kolikšen delež zbirke je že prenesel.

Prenosa zbirke ne morete prekiniti.

— • —


Odstrani zbirko

To možnost uporabite, kadar želite odstraniti zbirko iz izbire in s trdega diska. Najprej se vam izpiše seznam zbirk, ki so trenutno dostopne. Zbirke so imenovane z imenom zbirke, le v primerih, ko program ne more odpreti zbirke, napiše ime datoteke. Ko izberete zbirko, ki jo želite zbrisati, vas program vpraša, ali naj zbriše zbirko tudi z diska in ne le v seznamu zbirk. Če jo boste zbrisali le v seznamu, jo boste lahko kasneje dodali nazaj s pomočjo možnosti Izberi zbirko.

— • —


Tiskaj opis

Z uporabo te možnosti natisnete trenutni opis gesla. Tiskate lahko na tiskalnik ali v datoteko. Če v opisu izberete del besedila, lahko natisnete tudi samo ta del.

Tiskanje je možno le v nekaterih zbirkah.

Možnost je vidna le, če imate vključene polne izbire in če zbirka to mogoča.

— • —


Tiskaj seznam

Z uporabo te možnosti natisnete trenutni seznam. Tiskate lahko na tiskalnik ali v datoteko. Pri tiskanju lahko omejite število izpisanih gesel. Največje število hkrati natisnjenih gesel je 500.

Tiskanje je možno le v nekaterih zbirkah.

Možnost je vidna le, če imate vključene polne izbire in če zbirka to omogoča.

— • —


Izhod

Z uporabo te možnosti zapustite program ASP. Enako dosežete z dvojnim pritiskom z miško na zgornji levi kvadratek okna s programom.

Program bo ob izhodu shranil trenuten položaj okna in trenutno izbrano zbirko za naslednjič. Po izhodu ne morete več uporabljati klicne tipke, dokler ne poženete ponovno programa ASP.

— • —


Zbriši pogoje

Ta možnost zbriše vse vpisane pogoje v iskalnih poljih. Izbira te možnosti izvede isto funkcijo kot uporabnikov pritisk na gumb Počisti v osnovnem oknu (če ga vpisna maska vsebuje). Tako ni potrebno ročno brisati iskalnih polj pred novim iskanjem. Izbira te možnosti hkrati tudi izključi zgodovino, kar pomeni, da se z izbiro te možnosti znajdete v osnovnem seznamu (kot pri ponovnem zagonu programa).

Možnost je vidna le, če imate vključene polne izbire.

— • —


Iskanje naprej

Možnost je namenjena skoku na naslednjo pojavitev besede, ki ste jo vpisali v polje "Iskane besede" in jo je program našel. Možnost je dostopna tudi preko tipke <F3> (v nekaterih vpisnih maskah pa tudi s pritiskom na gumb v osnovnem oknu), kar pospeši iskanje naprej v primeru, ko je najdenih besed več (ali pa se pojavljajo v različnih geslih).

To možnost lahko uporabite šele potem, ko ste v polju "Iskane besede", vpisali besedo, ki jo želite najti v slovarju.

Možnost je vidna le, če imate vključene polne izbire.

— • —


Iskanje nazaj

Možnost je namenjena skoku na prejšnjo pojavitev besede, ki ste jo vpisali v polje "Iskane besede" in jo je program našel. Možnost je dostopna tudi preko tipke <F4> (v nekaterih vpisnih maskah pa tudi s pritiskom na gumb v osnovnem oknu), kar pospeši iskanje nazaj v primeru, ko je najdenih besed več (ali pa se pojavljajo v različnih geslih).

To možnost lahko uporabite šele potem, ko ste v polju "Iskane besede", vpisali besedo, ki jo želite najti v slovarju.

Možnost je vidna le, če imate vključene polne izbire.

— • —


Zgodovina

Če vključite zgodovino, se vam namesto seznama pojavi spisek gesel, katerih opise ste zadnje gledali. Ko zgodovino izključite, se bo ponovno pojavil običajni seznam gesel.

Seznam gesel v zgodovini je urejen po vrstnem redu pregledovanja. Gesla, ki ste jih gledali nazadnje, so napisana kot prva. Zgodovina se ohranja samo znotraj ene zbirke, ko odprete drugo zbirko, se zgodovina zbriše.

Možnost je vidna le, če imate vključene polne izbire.

— • —


Zadnji opis

Uporaba te možnosti vas postavi na opis (oz. geslo), ki ste ga pregledovali kot zadnjega. Za hitrejše delo smo na to možnost pripeli tudi na tipko <F2>.

Možnost je vidna le, če imate vključene polne izbire.

— • —


Pisava

Pri tej možnosti lahko nastavite način izpisa na zaslonu oz. kodno tabelo, ki jo uporabljate. Če uporabljate vzhodnoevropsko različico okolja Windows (Windows EE), nastavite CP 1250, če pa uporabljate stari razpored za naše znake (ki pokrije oglate in zavite oklepaje ter še nekatere druge znake), izberite SLO ASCII.

Pri vsakem razporedu lahko izberete tudi ustrezno pisavo. Pri CP 1250 vam priporočamo pisavo MS Sans Serif ali Arial (oz. Arial CE pri novejših različicah okolja Windows EE). Pri SLO ASCII morate izbrati katero od pisav z vgrajenimi našimi znaki (npr. YuHelv, SL Swiss). Priporočamo, da uporabite pisavo brez serifov.

Potem lahko izberete še velikost pisave, s čimer določite tudi velikost dialoga. Velikost nastavljate v pikah, in sicer od 6 do 16 pik. Če izbrana velikost pri izbrani pisavi ni možna, bo program za izpis uporabil sistemsko pisavo ("System", velikost 10).

Opozorilo: program pri razporedu SLO ASCII pri pomoči zahteva pisavo z imenom YUHelv. Če se vaša pisava imenuje drugače, lahko to (v Windows 3.1) rešite tako, da v datoteko "WIN.INI" v področje "FontSubstitutes" napišete nadomestno pisavo. Če npr. uporabljate pisavo "SL Swiss", dodate naslednjo vrstico:

YUHelv=SL Swiss

Več o spreminjanju datoteke "WIN.INI" si preberite v navodilih za program Windows.

Opozorilo:  če uporabljate Windows 95 in če se vam pojavijo težave pri izpisu naših znakov, lahko poizkusite dodati naslednjo vrstico v datoteko WIN.INI (področje [FontSubstitutes]):

Arial CE=Arial,238

Če zbirka omogoča, lahko uporabite tudi vgrajene pisave. V tem primeru program uporablja poleg sistemskih pisav še pisave, ki so dodane programu ASP, kar omogoča prikaz različnih posebnih znakov, ki jih običajno v pisavah ni (npr fonetični). Če je ta nastavitev izključena, bo program posebne znake nadomestil s podobnimi ali pa jih predstavil opisno (s celo besedo).

Če zbirka omogoča, lahko izberete tudi razpored barv v opisu.

Nastavitev kodne tabele in ustrezne pisave je splošna za vse zbirke in se upošteva v vseh. Velikost pisave in razpored barv pa sta vezana na posamezno zbirko in ju tako lahko določite za vsako zbirko posebej.

Nekatere zbirke imajo več različnih vpisnih mask. Tukaj lahko izberete tisto, ki vam najbolj ustreza.

S pritiskom na gumb Potrdi si program zapomni vse (v oknu) izbrane nastavitve in jih začne uporabljati.

S pritiskom na gumb Preklic razveljavite spremembe, ki ste jih vpisali.

S pritiskom na gumb Pomoč pokličete okno z nasveti.

— • —


Klicna tipka

Kadar želite med delom večkrat pogledati v slovar, lahko uporabite klicno tipko za priklic slovarja. Izbirate lahko med poljubno kombinacijo tipk: <Shift>, <Alt>, <Ctrl> in poljubno črko, številko ali funkcijsko tipko. Funkcijsko tipko izberete tako, da napišete črko "F" in nato številko tipke (npr. "F2"). Dovoljene številke so od 1 do 12. Če napišete napačno tipko, vas bo program na to opozoril.

Če želite, da je klicna tipka aktivna, morate imeti vključeno možnost "Klicna tipka vključena". Program ASP lahko s klicno tipko prikličete le, če je program že pognan (in npr. skrit v ozadju).

S pritiskom na gumb Potrdi shranite vse (v oknu) izbrane nastavitve in program jih začne uporabljati. S pritiskom na gumb Preklic uporablja program stare nastavitve, ne glede na spremembe, ki ste jih napravili v oknu. S pritiskom na gumb Pomoč odprete okno s pomočjo.

— • —


Na vrhu

Če je ta možnost vključena (tj. če je pred njo kljukica), bo program vedno ostajal na zaslonu, tudi če ne bo v tistem trenutku aktiven. To pomeni, da lahko normalno delate v svojem urejevalniku besedil, pri tem pa gledate program ASP in z njim iskane podatke. Če je možnost izključena, se bo program ASP skril za aktivni program. Možnost vključujete oz. izključujete z miško ali s pritiskom na tipko <Enter>, ko je označena izbrana možnost.

— • —


Polne izbire

Če je ta možnost vključena (tj. če je pred njo kljukica), boste videli v izbirah nekaj dodatnih možnosti (nekatere so sicer vseeno dosegljive s pomočjo funkcijskih tipk ali gumbov v nekaterih vpisnih maskah). Možnost vključujete oz. izključujete z miško ali s pritiskom na tipko <Enter>, ko je označena izbrana možnost.

Ta možnost je namenjena tistim uporabnikom, ki nimajo radi preveč zapletenih programov, ki jih odvračajo od tistega, kar so pravzaprav hoteli narediti s programom.

— • —


Kazalo

S to možnostjo pokličete osnovna navodila za program ASP.

V večini dialogov lahko prikličete navodila s pritiskom na gumb Pomoč, vedno pa deluje tudi pritisk na tipko <F1>, ki pokliče navodila za del programa, v katerem ste v tistem trenutku.

— • —


O zbirki

Tukaj se vam izpišejo podatki o zbirki. Pri slovarju se tukaj npr. izpišejo podatki o avtorjih slovarja, o založbi in obvestilo o avtorskih pravicah. Možnost je dostopna le, če je zbirka odprta.

— • —


O uporabniku

Tukaj se vam izpiše uporabnikovo ime, s katerim je označena zbirka, in serijska številka zbirke. Serijska številka je pomembna predvsem zaradi vzdrževanja programa in novih verzij, saj se z njo predstavite kot kupec zbirke (seveda pa nam morate prej poslati izpolnjeno registracijsko kartico). Možnost je dostopna le, če je zbirka odprta.

— • —


O programu

Tukaj se napišejo podatki o samem programu ASP. Pomembno si je zapomniti predvsem verzijo programa.

ASP je splošen program za iskanje podatkov v podatkovnih zbirkah in njihovo pregledovanje. Sama podatkovna zbirka je napisana v posebnem, zelo skrčenem formatu in je skupna za programe, ki delujejo v različnih operacijskih sistemov. Za zdaj smo pripravili različici programa ASP za DOS in Windows, pripravljamo pa tudi različico za operacijski sistem OS/2. Stare zbirke bodo brez težav delovale z novimi programi, tako da boste za nov operacijski sistem potrebovali le nov program, ne pa tudi nove zbirke.

Poleg znakovnih podatkov ima format ASP vgrajeno tudi podporo za večpredstavnost, za sedaj predvsem za slike in zvok.

P.S.

Bežeči gumb lahko ukrotite s pritiskom na tipko <Enter>, če vam ga ne uspe ujeti z miško.

— • —


Uporaba programa

Za delo s slovarjem je potrebno vsaj osnovno poznavanje okolja Windows. Uporaba programa je prilagojena delu v okolju Windows, v katerem deluje. To pomeni, da program pozna delo v tem grafičnem okolju, podpira delo z miško in omogoča uporabo nekaterih funkcij okolja Windows, ki omogočajo hitrejše delo, kot je npr. odložišče.

Tudi sicer je program zasnovan tako, da je za uporabo zelo enostaven, saj ima vgrajene le tiste možnosti, ki so primerne za hitro in preprosto delo. Pogosto namreč naletimo na program s kopico odvečnih možnosti, ki jih uporabnik ne zna uporabljati. V tem primeru odvečne možnosti upočasnijo (in zmotijo) delo s programom. Če pa jih vseeno želite uporabljati, lahko vključite polne izbire. Nekatere zbirke imajo tudi možnih tudi več različnih vpisnih mask.

Uporabniški vmesnik je sestavljen iz naslednjih delov:

1. Pogoji iskanja (Iskano geslo)

2. Seznam gesel

3. Opis gesla

Iskanje lahko sprožite na naslednje načine:

1. Iskanje na zahtevo

2. Sprotno iskanje

3. Priklic programa s klicno tipko

Če traja iskanje dalj časa, bo program napisal dialog s podatki o poteku iskanja.

Vsakemu geslu v slovarju lahko dodate svojo opombo. Opombe se pripnejo k opisu in se izpišejo na koncu opisa. Že vnesene opombe lahko tudi popravljate. Opomba je lahko dolga do 512 znakov. Opombe so shranjene v datoteki s končnico ".ASO". Če želite shraniti opombe, morate shraniti to datoteko.

Vnesene opombe avtomatsko vidite na koncu opisa posameznih gesel. Opomba je vedno vezana na geslo, ne morete pa dodajati svojih gesel ali popravljati opisa gesla.

Spreminjanje opomb pokličete z gumbom Opomba.

— • —


Iskano geslo
Pogoji iskanja

Pogoji iskanja so polja, v katera vpišete, katera gesla želite najti. Zbirka ima lahko eno ali več polj za iskanje. Prvo polje je vedno osnovno: z njim iščete po imenih gesel, in sicer po začetnih črkah.

Pogoj v osnovnem polju je namenjen temu, da se postavite na določeno mesto v seznamu, čeprav imate še vedno celoten seznam. Edina izjema je, če v osnovnem polju uporabite divje iskanje. V tem primeru je pogoj namenjen omejitvi zapisov, ki pridejo v seznam.

Pogoji v drugih poljih so namenjeni omejevanju zapisov, ki pridejo v seznam. V teh poljih lahko navedete več pogojev, ki jih morate ločiti s presledki. V tem primeri med vsemi pogoji velja "in", tj. vsi našteti pogoji morajo biti uresničeni, da se zapis uvrsti v seznam. Pri tem je vrstni red pogojev nepomemben. Seveda lahko tudi pri teh pogojih uporabite divje iskanje, vendar morate upoštevati, da druga polja že sama po sebi iščejo po besedah. To pomeni, da sprednja zvezdica običajno ni potrebna.

Če vnesete pogoje v več polj, velja, da morajo biti izpolnjeni vsi pogoji, da je iskanje uspešno.

Pri zapletenejših pogojih bo program med iskanjem napisal dialog, s katerim vas bo obveščal o poteku iskanja. V tem primeru bo program tudi onemogočil sprotno iskanje.

V polje "Iskano geslo" vpišete prve črke želenega gesla. Program vas v polju "Seznam gesel" postavi na prvo geslo, ki se ujema v napisanih črkah, ter izpiše njegov opis. V polju "Iskano geslo" lahko namesto nekaterih črk uporabite tudi kombinacije črk. Tak primer je nemška črka "ß", namesto katere lahko napišete "ss". Prav tako lahko namesto črk s preglasom ("äöü") napišete kar ustrezne črke brez preglasa ("aou").

— • —


Seznam gesel

Pri osnovnem iskanju imate v seznamu, po katerem se lahko premikate, vsa gesla v zbirki, iskano geslo vas le postavi na ustrezno mesto v seznamu, od katerega pa se lahko potem poljubno premaknete.

Pri sestavljenem iskanju (če uporabite neosnovna polja ali divje iskanje na osnovnem polju) pridejo v seznam le gesla, ki ustrezajo pogoju (pogojem). Če je takih gesel več kot 8000, se jih izpiše le prvih 8000.

Ko se premaknete po seznamu, vam program izpiše opis izbranega gesla v okno z opisom. Zato, da je premikanje hitrejše, program med premikanjem ne izpisuje opisov gesel.

Premikate se lahko po vrsticah in straneh, lahko pa tudi neposredno skočite na začetek oz. Premikate se lahko po vrsticah in straneh, lahko pa tudi neposredno skočite na začetek oz. konec slovarja. Za premike lahko uporabljate tako tipkovnico (tipke <Gor>, <Dol>, <PgUp>, <PgDn>, <Ctrl+Home> in <Ctrl+End>) kot tudi gumbe (z miško) na drsnici na desni strani seznama.

— • —


Opis gesla

V oknu z opisom se izpišejo podatki o geslu, ki ste ga izbrali z vpisanim iskanim geslom oz. v seznamu gesel. Če je opis gesla daljši od velikosti okna, se lahko po opisu premikate s pomočjo smernih tipk oz. s pomočjo drsnice ob desni strani okna. Na zgornji in spodnji strani drsnice imate gumba s puščicama, s katerima se premaknete vrsto gor oz. dol. Lahko pa se premikate tudi tako, da z miško premikate drsnik, ki na drsnici označuje vaš trenutni položaj.

Podatki v opisu so lahko izpisani v različnih barvah in pisavah. V tem primeru lahko izberete razpored barv, ki ga želite uporabljati. Več o nastavljanju razporeda barv si lahko preberete v točki  Pisava.

Del besedila v opisu lahko tudi označite z miško ali tipkami in potem prepišete v odložišče s pritiskom na kombinacijo tipk <Ctrl+Ins>. Ta del lahko potem uporabite v kakšnem drugem programu s kombinacijo <Shift+Ins>.

Če želite poiskati nadaljnjo razlago za katero od besed v samem opisu, ga lahko dobite tako, da z miško dvakrat pritisnete ("dvokliknete") na besedo. Beseda se bo prepisala v polje "Iskano geslo", takoj nato pa se bo prikazal opis.

— • —


Iskanje na zahtevo

Pri tem načinu najprej vpišete pogoj in potem sprožite iskanje s pritiskom na tipko <Enter> ali s tem, da z miško pritisnete gumb Išči. Seznam gesel se postavi na geslo, ki je po abecedi prvo pred iskanim geslom (če seveda ni enako, v tem primeru se postavi nanj). Za geslo, ki je prvo v seznamu, se napiše tudi opis.

— • —


Sprotno iskanje

Za sprotno iskanje morate imeti vključeno možnost "Sprotni izpis". Možnost je vključena, kadar je spredaj križec. Pri tem načinu program poišče rezultat takoj, ko nehate tipkati. Program ugotovi, kdaj ste nehali tipkati  počaka, da nekaj časa ne pritisnete nobene tipke (ta čas je okoli pol sekunde).

Sprotno iskanje deluje le pri osnovnem iskanju  pri zapletenejšem iskanju oz. divjem iskanju, ki bi lahko trajalo dalj časa, morate uporabiti iskanje na zahtevo.

— • —


Priklic programa s klicno tipko

Če pokličete program s klicno tipko, ki ste jo nastavili, program pogleda, če ste pred klicem označili kakšno besedo v programu, iz katerega ste poklicali program za pregledovanje slovarja ASP. Če ste besedo označili, jo bo program ASP prepisal v polje "Iskano geslo" in sprožil iskanje.

Program ASP lahko prikličete iz katerega koli programa v okolju Windows, pogoj je le, da je program ASP že prej pognan. Program lahko prebere označeno besedo v katerem koli programu, ki podpira standardno kombinacijo tipk za prepis v odložišče (<Ctrl+Ins>).

— • —


Iskanje

Med iskanjem po sestavljenih pogojih vam program napiše dialog, v katerem kaže, kolikšen del je program že pregledal. Prav tako tudi piše, koliko zapisov je do določenega trenutka našel.

Iskanje lahko prekinete s pritiskom na gumb Prekini ali s pritiskom na tipko <Esc>.

— • —


Spreminjanje opomb

Če želite dodati oz. spremeniti opombo za geslo, katerega opis je v nekem trenutku napisan, pritisnite z miško gumb Opomba. Program vam odpre okno za vnos opombe. V oknu se izpiše dosedanja opomba (če opombe še ni, je okno prazno) in jo lahko spreminjate. Če želite opombo shraniti, pritisnite gumb Potrdi, drugače pa pritisnite gumb Preklic. Če želite opombo zbrisati, enostavno shranite prazno opombo.

Novo vrstico lahko naredite s kombinacijo tipk <Ctrl+Enter>; pritisk na tipko <Enter> namreč pomeni, da ste pritisnili gumb Potrdi. V opombah lahko pišete običajne črke in ločila, program pa ne bo sprejel posebnih znakov.

— • —


Obvestila pri prenosu zbirke

Ime uporabnika ni vpisano

Napaka na disketi

Napaka pri prenosu

Napaka pri prepisovanju

Napaka v prenosni datoteki

Ne morem pisati na disk

Ne morem pisati na disketo

Nepravilen imenik

Nepravilna disketa

Nepravilna koda

Nepravilno geslo

Prekratko ime uporabnika

Premalo prostora na disku

Prestara verzija programa ASP

Vstavite disketo X v enoto A:

Zbirke ne morete prenesti iz okolja WIN-OS/2

— • —


Obvestila pri delu s programom

Napaka v datoteki ASW

Ne morem odpreti datoteke ASW

Ne morem odpreti zbirke

Ne najdem tabele

Nepravilna tipka

Prestara verzija programa ASP za to zbirko

Prestara zunanja knjižnica

Zbirka ni odprta

— • —


Uporaba navodil

Pomoč uporabljate na isti način kot vsako drugo pomoč v okolju Windows. S pomočjo miške pritisnete na besedo, ki je podčrtana, s čimer skočite na podrobnejši opis za tisto točko.

Pikčasto podčrtana gesla odprejo le okno, medtem ko navadno podčrtana zamenjajo poglavje.

— • —


Kako začeti z delom

Preden lahko začnete uporabljati program ASP, morate najprej prenesti zbirko. To naredite tako, da v izbiri Zbirke izberete možnost Dodaj zbirko.

Po potrebi morate nastaviti tudi kodno tabelo in pisavo v možnosti Pisava v izbiri Nastavitve.

— • —


Slovar pojmov

C

CP 1250

CP 852

D

divje iskanje

drsnica

drsnik

I

imenik

K

koda za prenos

kodna tabela

končnica imena datoteke

O

odložišče

S

serijska številka

SLO ASCII

U

uporabnikovo ime

V

večpredstavnost

vpisna maska

— • —


Informacije in vzdrževanje

Vse dodatne informacije dobite pri proizvajalcu programa ASP. Naslov je:

Amebis d.o.o.

Jakopičeva 6

SI-1241 Kamnik

telefon: (061) 811-035, 612-829

telefaks: (061) 811-035

e-pošta: info@amebis.si

splet: http://www.amebis.si

Pri vsakem stiku z vzdrževalci boste morali vedeti serijsko številko zbirke in verzijo programa ter zbirke, zato je najbolje, da si pred klicem pripravite originalna navodila za uporabo (ali pa originalne diskete), na katerih so napisani ustrezni podatki.

V primeru težav je dobro, da veste osnovne podatke o računalniku (vrsta procesorja, verzija operacijskega sistema, količina pomnilnika...), da boste lahko s temi podatki pomagali vzdrževalcem, ki vam bodo lahko tako laže svetovali.

Zbirka ima običajno priloženo registracijsko kartico. Prosimo vas, da jo izpolnite in nam jo pošljete, saj vas bomo le v tem primeru lahko obveščali o novih verzijah naših programov in skrbeli za vzdrževanje programa oz. zbirke. Najbolje je, da nam jo pošljete čim prej.

— • —


Vpis gesla

Ta možnost je namenjena posebnemu dodajanju zbirke s pomočjo gesla, ki vam ga mora povedati vzdrževalec. Če vas ne vodi vzdrževalec, pritisnite gumb Preklic za izhod.

— • —


Zbirke

Izberi zbirko	Izbiranje zbirke v seznamu

Zbirke v seznamu	Izbiranje zbirke med zadnjimi uporabljenimi

Dodaj zbirko	Dodajanje nove zbirke

Dodaj predstavitveno zbirko	Dodajanje nove predstavitvene zbirke

Odstrani zbirko	Brisanje zbirke z diska

Tiskaj opis	Tiskanje trenutnega opisa

Tiskaj seznam	Tiskanje trenutnega seznama

Izhod	Izhod iz programa


Urejanje

Zbriši pogoje	Brisanje iskalnih pogojev

Iskanje naprej	Iskanje naslednje pojavitve pogoja

Iskanje nazaj	Iskanje prejšnje pojavitve pogoja

Zgodovina	Zadnjih dvajset gledanih gesel

Zadnji opis	Zadnji gledani opis


Nastavitve

Pisava	Nastavitev pisave in barv

Klicna tipka	Nastavitev klicne tipke za priklic programa

Na vrhu	Program naj bo vedno na vrhu

Polne izbire	V izbirah naj bodo vse možnosti


Navodila

Kazalo	Priklic teh navodil

O zbirki	Podatki o zbirki

O uporabniku	Podatki o uporabniku

O programu	Podatki o programu


Nepravilen imenik

Vpisali ste neveljaven imenik, na katerega naj se prepiše zbirka. Vpišite pravilno ime za imenik.


Nepravilna disketa

V disketno enoto morate vstaviti disketo z zbirko. Vstavite ustrezno disketo ali pa izberite ustrezno možnost pri disketni enoti.


Premalo prostora na disku

Na disku ni dovolj prostora za zbirko. Vsaka zbirka potrebuje določen prostor, ki je napisan v navodilih za uporabo. Zbrišite nepotrebne stvari z diska ali pa prenesite zbirko na drug disk.


Vstavite disketo X v enoto A:

Vstaviti morate disketo z zbirko številka X v disketno enoto "A:" oz. "B:".


Nepravilna koda

Vpisali ste nepravilno kodo za prenos. Koda za prenos je napisana na zadnji strani priročnika ali na disketi.


Prestara verzija programa ASP

Verzija programa ASP, ki jo trenutno uporabljate, je prestara za to zbirko. Najprej prenesite na disk novo verzijo programa, ki ste jo dobili skupaj z zbirko.


Napaka v prenosni datoteki

V datoteki na disketi z zbirko je napaka. Preverite, če imate originalno disketo in če ste prenesli zadnjo verzijo programa ASP.


Napaka na disketi

Na disketi z zbirko je napaka. Preverite, če je v disketni enoti prava (originalna) disketa.


Napaka pri prenosu

Pri prenosu je prišlo do napake, ki nima posebnega opisa. V tem primeru je najbolje poklicati vzdrževalce, ki vam bodo svetovali.


Prekratko ime uporabnika

Uporabnikovo ime, s katerim bo program označil zbirko, mora biti dolgo vsaj pet črk. Če imena ne boste vpisali, zbirke ne boste mogli prenesti na disk.


Ne morem pisati na disk

Program ne more pisati na disk na imenik, na katerega želite prenesti zbirko. To se vam lahko zgodi predvsem pri omrežnem disku, kjer so lahko posamezni imeniki zaščiteni pred pisanjem.


Ime uporabnika ni vpisano

Program je prekinil dodajanje zbirke, ker niste želeli vpisati imena, s katerim bi program označil zbirko. Če želite dodati zbirko, morate obvezno vpisati svoje ime.


Zbirke ne morete prenesti iz okolja WIN-OS/2

Zbirke ne morete prenesti iz okolja Windows, ki je del operacijskega sistema OS/2. Lahko pa v tem okolju uporabljate zbirke, dodane v okolju DOS operacijskega sistema OS/2. Tako vam priporočamo, da zbirko prenesete s prenosom za okolje DOS. Tudi sicer vam priporočamo, da uporabljate celostranski način dela z okoljem Windows v operacijskem sistemu OS/2.


Nepravilna tipka

Tipka pri klicni tipki je lahko črka (brez naših črk čšž), števka (cifra) ali funkcijska tipka (F1 do F12).


Ne morem odpreti zbirke

Program ne more odpreti zbirke. Možnosti je več: zbirka je lahko zbrisana z diska, lahko je prišlo do napake pri zaščiti (zbirke so zaščitene pred kopiranjem in jih ne morete preprosto kopirati na drug računalnik). Poskusite zbirko ponovno prenesti na disk.


Ne morem odpreti datoteke ASW

Program ne more odpreti datoteke ASW, ki je del zbirke, ki ga uporablja različica programa za okolje Windows. Poskusite zbirko ponovno prenesti na disk.


Napaka v datoteki ASW

Program ne najde potrebnih podatkov v datoteki ASW, ki je del zbirke. Možen razlog je, da se je datoteka, zbrisala ali pokvarila. Poskusite zbirko ponovno prenesti na disk.


Prestara verzija programa ASP za to zbirko

Verzija programa ASP, ki jo trenutno uporabljate, je prestara za to zbirko. Prenesite na disk novo verzijo programa, ki ste jo dobili skupaj z zbirko.


Ne najdem tabele

Program ne more najti ene od tabel, ki so del zbirke. Možen razlog je, da se je kakšna datoteka, ki je del zbirke, zbrisala ali pokvarila. Poskusite zbirko ponovno prenesti na disk.


Napaka pri prepisovanju

Pri prepisovanju zbirke na disk je prišlo do napake, zaradi katere je moral program prekiniti prepisovanje. Zbirka se je verjetno prenesla le delno, tako da je ne bo mogoče uporabljati. Najbolje je, da poskusite zbirko ponovno prenesti na disk (priporočamo, da pred tem poskusite zapustiti tudi okolje Windows). Če tudi ponovno ne boste mogli prenesti zbirke, je verjetno prišlo do okvare diskete. V tem primeru se obrnite na naše vzdrževalce.


Zbirka ni odprta

Kadar zbirka ni odprta, nekatere operacije niso mogoče. Program jih sicer večinoma že sam onemogoči, če pa le pokličete katero od njih, bo program napisal to obvestilo. Težavo rešite tako, da odprete zbirko (oz. jo prenesete na disk, če je tam še ni).


Ne morem pisati na disketo

Program ne more pisati na disketo z zbirko. Verjetno ste jo zaščitili pred pisanjem. Odstranite zaščito in začnite ponovno s prenosom.


Prestara zunanja knjižnica

Program potrebuje za svoje delo tudi nekaj zunanjih knjižnic. Nova različica programa potrebuje za delo tudi nove različice teh knjižnic. Če prenos programa zaradi kakšnega razloga ne uspe prepisati na disk novih knjižnic, program ne bo hotel delovati.

Poskusite ponovno prenesti program na disk.


Nepravilno geslo

Pri prenosu zbirke na disk vam vzdrževalci programa lahko pomagajo s posebnim geslom. Možnost lahko uporabite v primeru, da na normalen način ne morete prenesti zbirke.


SLO ASCII

SLO ASCII je za zdaj najbolj razširjen standard za čšž. Prekrije oglate in zavite oklepaje ter še nekaj drugih znakov. Nekateri ga imenujejo tudi CP 437 (oz. CP 1252 v okolju Windows) ali Latin 1.


CP 852

CP 852 je razpored čšž, ki ga je uvedel DOS 5. Imenuje se tudi Latin 2.


CP 1250

CP 1250 je razpored čšž, ki je bil uveden v vzhodnoevropski različici Windows 3.1. Nekateri ga imenujejo tudi Latin 2.


Črkovalnik

Črkovalnik je program, ki išče napačno napisane besede. Običajno uporablja slovar pravilnih besed in opozarja na besede, ki jih v tem slovarju ni.


Sinonim

Sinonim ali sopomenka je beseda, ki ima (skoraj) enak pomen kot kaka druga beseda.


Odložišče

Odložišče (ang. clipboard) je del okolja Windows, ki omogoča prenos podatkov med različnimi programi. V odložišče lahko shranite določene podatke (običajno s kombinacijo tipk <Ctrl+Ins>, največkrat pa jih morate prej označiti s pomočjo kombinacij smernih tipk s tipko <Shift>) in jih potem v drugem programu dobite nazaj (običajno s kombinacijo tipk <Shift+Ins>).


Končnica imena datoteke

Končnica (ang. extension) je del imena datoteke za piko. V operacijskem sistemu DOS je končnica lahko dolga do tri znake. Končnica običajno pove vrsto datoteke (npr. program, slika, zbirka).


Koda za prenos

Koda za prenos je niz, ki je sestavljen iz petnajstih znakov. Ti znaki so lahko črke, števke (cifre) ali zvezdica (*). Pri črkah je vseeno, ali so velike ali male. Ko boste pisali kodo, jih bo program sproti spremenil v velike. Pazite, da ne zamenjate kode za prenos s serijsko številko. Serijska številka je sestavljena iz desetih števk, pri zbirkah je na tretjem mestu "5".

Koda je napisana na zadnji strani navodil za uporabo ali pa prvi disketi z zbirko. Da bi bila koda bolj berljiva, so črke napisane kot male, razen črke 'L', ki je velika. Pri pisanju kode morate paziti predvsem na dve dvojici:

1 : L	Črka 'L' je vedno zapisana kot velika črka, torej je mala črka 'l' števka '1'.

0 : o	Črka 'o' je vedno zapisana kot mala črka, torej je velika črka 'O' števka '0'.


Serijska številka

Serijska številka je enolična oznaka določene zbirke, ki je v podjetju Amebis desetmestno število. S serijsko številko poveste potrebne podatke o programu pri sporazumevanju s podjetjem Amebis.


Uporabnikovo ime

Ob prvem prenosu zbirke program označi disketo z imenom, ki ga vnesete ko uporabnikovo ime. Te oznake ne morete več zbrisati.

Ime mora biti dolgo vsaj pet znakov.


Kodna tabela

Kodna tabela (ang. code page) pove razpored znakov (črk)  v operacijskem sistemu. Operacijski sistem DOS ima običajno kodni tabeli 437 in 852, medtem ko ima okolje Windows kodni tabeli 1252 in 1250.

Kodni tabeli 437 in 1252 originalno nimata naših črk (čšž), zato se z njimi prekrijejo nekateri znaki (npr. zaviti in oglati oklepaji), s čimer nastane razpored SLO ASCII.

Kodni tabeli 852 in 1250 imata naše črke vgrajene že originalno.


Drsnica

Drsnica (ang. scroll bar) je ozek trak, ki je lahko vodoraven ali navpičen. Običajno je na desnem oz. spodnjem robu okna oz. elementa v dialogu. Drsnica je namenjena premikanju po podatkih, ki jih ni mogoče naenkrat prikazati na zaslonu.

Običajna drsnica ima na skrajnih konceh gumba z narisanima puščicama, ki pomenita premik po vrsticah. Na drsnici je tudi drsnik, ki označuje trenutno lego glede na vse podatke. Drsnik lahko tudi neposredno premikate z miško na želen položaj. Prav tako lahko z miško pritiskate na trak pred oz. za drsnikom, s čimer se premikate po straneh.

Program ASP uporablja pri seznamu gesel posebno drsnico, ki je namenjena uporabi pri zelo dolgih seznamih. Na vsaki strani ima po tri gumbe, ki pomenijo skok na začetek (oz. konec), premik za eno stran in premik za eno vrstico. Ta drsnica nima drsnika in tudi ne omogoča neposrednih premikov na določen položaj.


Drsnik

Drsnik (ang. scroll box) je gumb na drsnici, ki označuje trenuten položaj v podatkih. Gumb lahko premikate tudi z miško in se tako premikate po podatkih.


Večpredstavnost

Večpredstavnost (ang. multimedia) pomeni prikaz podatkov na najrazličnejše načine namesto enostavnega besednega opisa. Za sedaj se pri večpredstavnosti največ uporabljajo slike in zvok, vedno več pa tudi animacija in video.


Imenik

Imenik (ang. directory) je način drevesnega (hierarhičnega) razporejanja datotek po disku. Vsak imenik ima seznam datotek, svoje naslednike in vsi razen osnovnega imenika tudi prednika. Polno ime imenika je sestavljeno iz oznake diska in vseh prednikov, ločenih med seboj z znakom "\", ter na koncu še imena samega imenika.

Imena imenikov so taka kot imena datotek, torej do osem znakov, ki jim lahko sledi pika in do tri znake dolga končnica. Pri imenih imenikov se končnica le redko uporablja.


Divje iskanje

Divje iskanje je iskanje, pri katerem namesto ene črke oz. nekaj črk napišete znak, ki pomeni, da je tam lahko katera koli črka.

Prvi znak je ? (vprašaj), ki pomeni, da je tam lahko katera koli črka.

Drugi znak je * (zvezdica), ki pomeni, da je tam lahko poljubno število črk.

Če hočete npr. najti vse besede, ki se začnejo z a in končajo z e, napišite a*e.


Vpisna maska

Vpisna maska je oblika dialoga, s katerim pregledujete zbirko. Zbirke imajo lahko eno ali več vpisnih mask. Razlikujejo se lahko po razporeditvi elementov ali pa imajo določene maske tudi dodatne elemente. Vpisno masko lahko izberete (če zbirka to omogoča) pri določanju pisave.